J. Brocka, poslanec: (2008-02-12):
Dámy a páni, dejú sa zvláštne veci, áno, nielen pri zákone o štátnej službe policajtov, ale aj pri tomto návrhu zákona. Inými slovami by som povedal, že chaos sa zväčšuje a my by sme sa mohli z toho tešiť v opozícii. Zákon je skôr v Národnej rade ako vo vláde, v Národnej rade bol v piatok, vláda o ňom rokuje v pondelok, bolo to včera. Ešte ani nerozhodneme v pléne o tom, že budeme rokovať v skrátenom konaní, a už je zvolaný gestorský výbor. Čo je to, nevedomosť, omyl, pýcha, arogantná pýcha? V každom prípade to vyvoláva pochybnosti o iniciátoroch. A ja si myslím a som presvedčený, že to vyvoláva aj chaos v spoločnosti aj tu v rokovacej sále, pani poslankyňa Vaľová. Chaos sa zväčšuje v réžii ministerstva práce, sociálnych vecí, ale aj v réžii vlády, lebo vláda poslala do Národnej rady návrh novely zákona v skrátenom konaní. Tam, kde by sme čakali rýchle, okamžité konanie na reakciu, urýchlené konanie, všetko mešká, lehoty sa nestíhajú, termíny sa posúvajú. Napr. myslím teraz konkrétne na zákony, ktoré sú z oblasti, ktorým sa pani ministerka venuje, alebo z jej rezortu, či je to o sociálnej pomoci alebo o nedávnom zákone o službách zamestnanosti. Ale na druhej strane, kde by nebolo treba robiť nič, nebolo treba zasahovať do funkčného systému, tam sa ministerstvo správa ako slon v porceláne. A to je prípad tejto jednovetovej novely zákona o dôchodkovom sporení, ako hovorí nielen pani poslankyňa Vaľová, ale aj pani štátna tajomníčka Kršíková. Čo sa také hrozné stalo, že je tu návrh na skrátené konanie, po tom, čo ste hrubo vstúpili do dôchodkového systému aj do sociálneho poistenia, ale najmä do dôchodkového sporenia? Veď zákon platí mesiac a už ho navrhujete novelizovať. Za mimoriadnych okolností je to možné. A pamätá na to aj zákon, zákon o rokovacom poriadku v § 89. Dokonca tu v Národnej rade boli také situácie, keď sme rokovali o zákonoch v skrátenom konaní. A nebol problém, my sme boli vtedy v koalícii, presvedčiť aj opozičných poslancov, vás, aby ste hlasovali za taký zákon. A spomínam si, keď tu bol guvernér Národnej banky Slovenska s prosbou. A obrátil sa na nás, aby sme urýchlene a v skrátenom konaní novelizovali zákon o bankách, lebo hrozil pri vyvolaní istého správania v spoločnosti krach slovenských bánk. Ale teraz veď absolútne o nič nejde. Ak ste čítali návrh na skrátené konanie a dôvodovú správu, som si ju zobral sem, nebudem hovoriť o tom, že rokovací poriadok umožňuje skrátené konanie, kolega Janiš už citoval z rokovacieho poriadku, tak viete, že v návrhu vlády na skrátené konanie je tento odsek: „Z poznatkov aplikačnej praxe vyplýva, že do starobného dôchodkového sporenia ako 2. piliera dôchodkového systému vstúpili aj fyzické osoby, pre ktoré je tento systém nevýhodný či už vzhľadom na ich vek alebo výšku dosahovaného príjmu. V týchto prípadoch možno predpokladať, že nebude naplnený účel starobného dôchodkového sporenia, ktorým je spolu so starobným poistením zabezpečiť sporiteľovi príjem v starobe, čím je ohrozené jeho právo na primerané hmotné zabezpečenie v starobe ako jedno zo základných ústavných práv občana.“ No, dámy a páni, veď toto je opísaná veta z dôvodovej správy z obdobia, keď sme novelizovali pred pol rokom, teda na jeseň, pred koncom roka, dôchodkový zákon. To znamená, my sme už zamedzili vzniku takejto situácie. Ale dnes o tom, že ideme rokovať v skrátenom konaní, nie je v návrhu uvedená ani jedna veta. Treba otvorene povedať, že ten dôvod je, aj keď tu nie je napísaný, ale to je každému jasné, kto vie, o čo ide. Z otvorenia 2. piliera očakávala vláda odchod desiatok tisícok, ministerstve práce odchod presne 30 800 a minister financií odchod takmer dvojnásobok, až 70 000 sporiteľov, a že sa títo vrátia do 1. piliera, to má aj svoje rozpočtové súvislosti. Ministerstvo očakávalo, že v tomto roku sa vráti do Sociálnej poisťovne tak s týmito poistencami alebo sporiteľmi 1,5 mld. korún a v budúcich rokoch to bude viac ako 600 mil. korún. Minister financií pri jeho odhade očakával, že tento rok bude 3 mld. od správcovských spoločností v Sociálnej poisťovni a v budúcich rokoch to bude po miliarde. Dnes sa ukazuje, že ich odhady a očakávania sa nenapĺňajú, že tých, ktorí odišli z 2. dôchodkového piliera, nie je ani 4 000, resp. ak prirátame, že tam aj nejakí vstúpili, tak je to okolo 3 600 osôb. A to už nie sú, samozrejme, miliardy, o ktorých snívali niektorí ministri vlády, ale sú to už len milióny. Sú čarovné reakcie, som si to v tlači prečítal, ministerky Tomanovej, ktorá hovorí: „Podstatné je, aby sme reagovali na požiadavky ľudí.“ Ale veď na to ste vôbec nemuseli reagovať v skrátenom konaní. Stačilo, keby ste ich viac počúvali, keď sme rokovali o tej novele, ktorú ste predložili do parlamentu predtým. Štátna tajomníčka pani Kršíková sa vyjadrila: „Novela je o jednej vete, a preto nie je dôvod, prečo by ju bolo potrebné študovať 5 dní.“ To bola jej reakcia na to, že pripomienkové konanie trvalo len jeden deň. Pochopili to tak, že stačí to poslať do Národnej rady. Napadá ma, veď to ste mohli urobiť aj úplne inak. Ale čo vám budem radiť. Vy ste si nedali ani tú námahu, aby ste ľuďom vysvetlili, čo ste vlastne v dôchodkovom systéme zmenili a čo platí od nového roka. Vtedy ste na tých istých občanov reagovali tak, že to bolo skôr nevšímanie si, alebo ste sa správali dosť arogantne, keby som mala použiť tvrdší výraz, tak poviem, že ste sa vtedy na občanov vykašlali. No ale teraz k tejto novele, lebo vy ju aj tak schválite, máte väčšinu. Musím vám povedať, že ani takáto zmena nenaplní vaše očakávania. Jednoducho ľudí z 2. piliera ani takouto novelou viac nevyženiete. Je to úplne zbytočné úsilie, pretože tí, ktorí sa rozhodli, že zoberú svoju budúcnosť a svoje dôchodky do vlastných rúk, tak sa správajú oveľa racionálnejšie a rozumnejšie ako ich vláda. A to je veľké šťastie. Táto novela môže skôr spôsobiť niečo iné a na to teraz veľmi vážne upozorňujem, že táto novela nepovedie len k chybám a k nejakým manipuláciám, táto novela môže viesť dokonca k podvodom. A to je to, keď hovorím, že zvyšujete svojimi návrhmi chaos. Na Slovensku potom, ako vládnete, máme s tým bohaté skúsenosti. V prvom čítaní, ktoré bude nasledovať hneď po tomto skrátenom konaní, v dôvodovej správe je napísané to pravdivé: „odstránenie jednej administratívnej prekážky spočívajúcej v úradnom overovaní podpisu pri výstupe zo starobného dôchodkového sporenia“. To je ten cieľ navrhovanej zmeny čiže jedno administratívne opatrenie, „aby sa dosiahla“, a zasa ide citát krátky, „vyváženosť právnej úpravy vstupu a výstupu z 2. piliera“. To sú jediné slová v dôvodovej správe. Toto majú byť dôvody na skrátené konanie. Toto bol dôvod na mimoriadne rokovanie vlády. Dámy a páni, toto vrhá také svetlo na túto vládu, veď oni absolútne nevedia rozlišovať, čo je dôležité a čo nie je dôležité, čo treba a čo netreba, čo je škodlivé a čo je prospešné. No toto je chaos. Chráň nás Pán Boh od ďalšieho pôsobenia tejto vlády. Poslanci za Kresťanskodemokratické hnutie preto nebudú hlasovať za tento chaos. A na Slovensku sa hovorí príslovie: „Práca chvatná, málo platná.“ Práve toto je ten príklad. Neurobíte zle, dámy a páni, naopak, keď sa pri hlasovaní budete správať rovnako ako poslanci za KDH. Ďakujem za vašu pozornosť.